दशक में मौजूदा वर्ष सबसे शांतिपूर्ण : चिदम्बरम  
चिदम्बरम ने कहा कि मौजूदा वर्ष में देश में हिंसा का स्तर इस दशक के सबसे निचले पायदान पर रहा।
केंद्रीय गृह मंत्री पी चिदम्बरम ने बुधवार को कहा कि मौजूदा वर्ष में देश में हिंसा का स्तर इस दशक के सबसे निचले पायदान पर रहा और यह अर्धसैनिक बलों की बदौलत सम्भव हो सका है।  चिदम्बरम ने यहां भारत-तिब्बत सीमा पुलिस (आईटीबीपी) के एक रेफरल अस्पताल की आधार शिला रखने के लिए आयोजित कार्यक्रम में संवाददाताओं से कहा, "2011 के पूर्वार्ध में हिंसा का स्तर पिछले दशक के सबसे निचले पायदान पर देखने को मिला है, चाहे वह कश्मीर या पूर्वोत्तर का आतंकवाद हो या नक्सलवाद।"  चिदम्बरम ने कहा, "इसका श्रेय हमारे देश के अर्धसैनिक बलों को जाता है। वे सभी कठिन काम इसलिए कर रहे हैं, ताकि हम रात को चैन की नींद ले सकें।" चिदम्बरम के अनुसार, देश की जनता को लाखों केंद्रीय सशस्त्र पुलिस बल के जवानों के प्रति सहानुभूति रखनी चाहिए, क्योंकि वे एक तरफ ठंड की मार झेलते हैं तो दूसरी ओर असह्य गर्मी।   चिदम्बरम ने कहा, "ये बहादुर पुरुष और महिलाएं हर रोज देश के किसी-न- किसी हिस्से में हमें बचाने के लिए लड़ाई लड़ रहे हैं.. कृपया इनके प्रति सहानुभूति दिखाएं।"